O muncitoare de la o fabrică de cablaje din municipiul Orăştie, judeţul Hunedoara, este audiată la sediul Poliţiei, după ce l-ar fi înjunghiat pe şeful de secţie care i-a reproşat că nu şi-a îndeplinit sarcinile de serviciu. Poliţiştii au întocmit dosar penal pentru tentativă de omor.

Potrivit reprezentanţilor Inspectoratului de Poliţie al judeţului Hunedoara, incidentul a avut loc joi după-amiaza într-o fabrică de cablaje din municipiul Orăştie.

”Poliţia Municipiului Orăştie, a fost sesizată cu privire la faptul că, o angajată a unei societăţi economice, în vârstă de 49 de ani, în timp ce îşi desfăşura activitatea la locul de muncă, pe fondul unor neînţelegeri cu privire la neîndeplinirea de către aceasta a unor sarcini de serviciu, l-a înjunghiat cu un cuţit pe şeful de secţie a aceleasi societăţi economice, un bărbat în vârstă de 38 de ani. Victima a fost transportată la spital, in vederea acordării de ingrijiri medicale”, au transmis reprezentanţii IPJ Hunedoara.

Potrivit sursei citate, bărbatul rănit ar avea o plagă înjunghiată în zona hemitoracelui anterior stâng.

Agresoarea este audiată de poliţişti, iar în acest caz a fost deschis dosar penal pentru tentativă de omor.

Sursa: news.ro